LV Eiropas Savienības Oficiālais Vēstnesis C 150/9

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2012/C 150/07

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

PADOMES REGULA (EK) Nr. 510/2006

“FICODINDIA DI SAN CONO”

EK Nr. IT-PDO-0005-0647-26.09.2007

AĢIN ( ) ACVN ( X )

1. Nosaukums:

“Ficodindia di San Cono”

2. Dalībvalsts vai trešā valsts:

Itālija

3. Lauksaimniecības produkta vai pārtikas produkta apraksts:

3.1. Produkta veids:

1.6. grupa. Svaigi vai pārstrādāti augļi, dārzeņi un labība

3.2. Produkta apraksts, uz kuru attiecas nosaukums (1):

Ar ACVN “Ficodindia di San Cono” apzīmē vienīgi augļus, kas 4. punktā noteiktajā apgabalā izaudzēti no šādām Opuntia ficus-indica sugas vīģes kaktusa šķirnēm: “Surfarina”, ko sauc arī par “Gialla” jeb “Nostrale”; “Sanguigna”, ko sauc arī par “Rossa”; “Muscaredda” jeb “Sciannarina”, ko sauc arī par “Bianca”. Atļauts arī ne vairāk kā 5 % “Trunzara” šķirnes selekcijas darbā izaudzēto vietējo ekotipu. Augļiem, t. s. Indijas vīģēm, ir šādas raksturīgas īpašības:

— kvalitāte – pieder pie A (agostani (augusta)) kvalitātes grupas, ja iegūti no pirmā ziedēšanas cikla; pieder pie B (tardivi o scozzolati (vēlīnie jeb bastarda)) kvalitātes grupas, ja iegūti no otrā ziedēšanas cikla

— šķira – Ekstra un I, kā definēts Pārtikas kodeksā (Codex Alimentarius),

— masa – no 105 g līdz 140 g, no 140 g līdz 190 g, no 190 g līdz 270 g (pielaide 5 %), attiecīgi pieder pie B, C, D grupas saskaņā ar Pārtikas kodeksu.

“Ficodindia di San Cono” augļus piedāvājot tirdzniecībā, tiem jāatbilst šādām īpašībām: augļa masa > 105 g (pielaide 5 %); refrakcijas koeficients ne mazāks par 14 %; mīkstuma cietība ne mazāka par 5 kg/cm2; krāsojums ar dažādām krāsas niansēm, dzeltenajai šķirnei – no zaļas līdz oranždzeltenai, sarkanajai šķirnei – no zaļas līdz rubīnsarkanai, baltajai šķirnei – no zaļas līdz bālgani salmu dzeltenai.

3.3. Izejvielas (tikai pārstrādātiem produktiem):

—

3.4. Dzīvnieku barība (tikai dzīvnieku izcelsmes produktiem):

—

3.5. Īpaši ražošanas posmi, kas jāveic noteiktajā ģeogrāfiskajā apgabalā:

Novākšanas darbības atkarībā no sezonas laikapstākļiem pirmā ziedēšanas cikla (augusta) augļiem veicamas no 20. augusta līdz 30. septembrim, bet otrā ziedēšanas cikla (vēlīnajiem jeb bastarda) augļiem – no 10. septembra līdz 31. decembrim. Novāktos augļus ir obligāti jāatbrīvo no ērkšķiem un jāpiedāvā tirdzniecībā bez ērkšķiem.

“Ficodindia di San Cono” audzēšanu un iepakošanu noteikti jāveic 4. punktā noteiktajā apgabalā, lai nepieļautu, ka pārvadāšana un lieka pārcilāšana iebojā augļus vai saspaida to mizu, tādējādi izmainot tiem raksturīgo krāsu un spīdumu.

3.6. Īpaši noteikumi griešanai, rīvēšanai, iepakošanai, u. c.:

Nomazgāto un atērkšķoto produktu piedāvā tirdzniecībā jaunos iepakojumos: koka, plastmasas vai kartona kārbās un uz plastmasas vai kartona paliktņiem. Kārbās atļauts izmantot plēves ar gaisa pūslīšiem. Atļautais iepakojumu satura svars ir šāds: 0,5 kg, 1 kg, 2 kg, 2,5 kg, 3 kg, 3,5 kg un 5 kg ar maksimālo pielaidi 10 %. Iepakojumi jāaizzīmogo ar īpašu lodējumu vai, ja lieto tīkliņus, ar metāla kniedītēm tā, lai, iepakojumu nepārplēšot, tā saturu nevarētu izmantot. Saskaņā ar tradīcijām vienā un tajā pašā iepakojumā atļauti ir triju opunciju jeb vīģes kaktusu šķirņu augļi (“Surfarina” jeb “Gialla”, jeb “Nostrale”; “Sanguigna” jeb “Rossa”; “Muscaredda” jeb “Sciannarina”, jeb “Bianca”). Atļauts arī ne vairāk kā 5 % ‘Trunzara’ šķirnes selekcijas darbā izaudzēto vietējo ekotipu augļu.

3.7. Īpaši noteikumi marķēšanai:

Uz iepakojuma jābūt nosaukuma logotipam, kas atveidots še turpmāk, un ES simbolam. Atļauta arī papildu norāde “Cactus Pear”; norādi “Fiorone” atļauts lietot tikai uz iepakojumiem, kuros iesaiņotie augļi sver no 105 līdz 130 g; norāda arī produkta novākšanas datumu. Logotipu veido norāde “D.O.P. Denominazione di Origine Protetta” (“ACVN – Aizsargāts cilmes vietas nosaukums”), attēls – trīs Indijas vīģes, kuru augšdaļā ir kronītis, augļi vēdekļveidā izvietoti virs piecām zvaigznītēm, kas daļēji aptver Sicīlijas salas atveidu, zem kura ir uzraksts “Ficodindia di San Cono”.

4. Precīza ģeogrāfiskā apgabala definīcija:

“Ficodindia di San Cono” ražošanas apgabalu veido apvidus, kurš atrodas 200 līdz 600 m augstumā virs jūras līmeņa un kurā ietilpst šādu pašvaldību teritorija: San Cono (CT), San Michele di Ganzaria (CT), Piazza Armerina (EN), Mazzarino (CL).

5. Saikne ar ģeogrāfisko apgabalu:

5.1. Ģeogrāfiskā apgabala specifika:

“Ficodindia di San Cono” ražošanas apgabalam raksturīgi tas, ka zemes platības, kurās audzē vīģes kaktusu, plešas joslā, kura atrodas 200 līdz 600 m augstumā virs jūras līmeņa un kurā lēzeni pakalni mijas ar nelielām ielejām ar lielākoties aluviālas izcelsmes, vidēji irdenām, dziļām un vēsām augsnēm ar lielisku dabīgo drenāžu; pēc mehāniskā sastāva tās lielākoties ir smilts augsnes (smilts tajās ir vismaz 50 %), un augsnes reakcija ir vidēji neitrāla vai vāji bāziska (pH 6,9–8,1). Lielākā daļa zemes platību ir apūdeņojamas. Šajā zemē pieredzējuši vietējie audzētāji labi pārzina auga vajadzības pēc ūdens un, ņemot vērā sezonālās laikapstākļu svārstības, faktorus, kas saistīti ar attiecīgā auga eksemplāra vecumu, nesto augļu daudzumu, kā arī vīģu kaktusu dārza augstumu virs jūras līmeņa, nosaka piemērotākos irigācijas pasākumus. Atlikusī kultivējamās zemes daļa atrodas norādītās joslas augšdaļā, kurā tādi faktori kā klimatiskie apstākļi, kas saistīti ar šādu augstumu virs jūras līmeņa, un ģeogrāfiskā apgabala augsnes īpašības ir ļoti labvēlīgi, tāpēc tur audzētajiem augļiem ir laba kvalitāte arī bez apūdeņošanas.

5.2. Produkta specifika:

“Ficodindia di San Cono” atšķirīgās īpašības ir liela izmēra augļi, košs un spilgts mizas krāsojums, ļoti izsmalcināts aromāts un ļoti maiga garša. “Ficodindia di San Cono” maigums un lielais izmērs salīdzinājumā ar citos Sicīlijas vīģes kaktusu audzēšanas apgabalos iegūtiem augļiem ir svarīgas atšķirības pazīmes, kas saistītas ar ģeogrāfiskā apgabala tipiskumu.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

“Ficodindia di San Cono” sevišķās īpašības, proti, augļu lielais izmērs, košais mizas krāsojums un mīkstuma saldā garša ir ražošanas apgabalam raksturīgo vides faktoru un cilvēkfaktoru izcili veiksmīga apvienojuma rezultāts.

Apgabalam raksturīgas sevišķas īpašības: augstums virs jūras līmeņa un reljefa īpatnības ir divi galvenie faktori, kas nosaka to, ka šajā zemē ir īpaši apstākļi saules starojuma intensitātes un kvalitātes, augļu epikarpa mitrināšanās un žūšanas ciklu mijas un diennakts temperatūras svārstību ziņā, it īpaši augļu ienākšanās laikā. Apvidum raksturīgi lēzeni pakalni, kas mijas ar mazām ielejiņām, apgabals atrodas tālu no jūras piekrastes, un ziemas tajā nav pārāk bargas. Šīs ielejas ir vērstas pret austrumiem un rietumiem, un tas nodrošina labu tiešās saules gaismas piekļuvi, tajās valda austrumu vēji, kas veicina maigu klimatu, jo īpaši vasaras un rudens periodā, kad augļi nogatavojas. Vasarā un rudenī karsto gaisu arī dienas karstākajās stundās atvēsina rietumu un ziemeļrietumu vējš, kas regulāri saceļas vēlu rītos un nodrošina to, ka temperatūra nekad nav pārāk augsta.

Aprakstītās parādības, mijiedarbojoties ar saules gaismas starojumu, ietekmē antociānu veidošanos un attīstību, kuri nosaka Indijas vīģu augļu epikarpa un mīkstuma krāsu.

Turklāt kultūrā audzējamo vīģes kaktusu stādījumu atrašanās noteiktajā augstumā virs jūras līmeņa apvienojumā ar vietējo audzētāju prasmīgi veikto zemes gabalu apūdeņošanu ļauj šajā apgabalā audzēt Indijas vīģes ar lielāku svaru un lielāku cukuru saturu salīdzinājumā ar stādījumiem citos ģeogrāfiskajos apgabalos, kas atrodas zemākā augstumā virs jūras līmeņa. Apgabala augsnēm ir laba ūdensietilpība – tās spēj ilgstoši aizturēt savā masā ūdeni un tādējādi tajās saglabājas pastāvīgs mitruma daudzums, un augi veiksmīgi pabeidz veģetācijas periodu vislabākajos apstākļos bez stresa un ierobežojumiem.

Vides faktori kopumā nosaka to, ka San Cono vietējām Indijas vīģēm ir izcila kvalitāte. Šie īpašie faktori apvienojumā ar cilvēka darbību un viņa agronomiskajām spējām, vides un sociāli saimniecisko tradīciju saglabāšanas pasākumu īstenošanu (tostarp vīģes kaktusu audzēšanas agrotehnisko paņēmienu saglabāšanu, ievērojot ieleju un pakalnu vides aizsardzību) ietekmē “Ficodindia di San Cono” raksturīgās īpašības, kas atzītas zinātniski tehniskajā literatūrā un šodien tiek augstu vērtētas tirgū. Tā kā šiem lauku iedzīvotājiem noteiktajā ražošanas apgabalā ir dziļas saknes, plaša tradicionāli agronomiskā pieredze, kas pārmantota no paaudzes paaudzē, un tā kā pastāvīgi tiek izkopti un lietoti tradicionāli un īpaši agrotehniskie paņēmieni, izveidojušies apstākļi, kādos “Ficodindia di San Cono” audzēšana laika gaitā nostiprinājusies un saglabājusies līdz mūsu dienām ne tikai kā viens no galvenajiem saimnieciskajiem resursiem, bet arī kā vēsturiski tradicionāls un kultūras mantojums visa apgabala mērogā.

Par to labi liecina Ficodindia svētki, kuri norisinājās jau 25. reizi un kuri ir savdabīgs kultūras, tradīciju, tirdzniecības veicināšanas un zinātniski tehniskas atjaunināšanas pasākumu apvienojums ar tradicionālajām ikgadējām sanāksmēm, kas veltītas vīģes kaktusiem. Šādi panākumi sasniegti, pateicoties apgabala iedzīvotāju pilnīgai iesaistei “Ficodindia di San Cono” ražošanas procesā kultūras, darbaspēka un saimnieciskajā ziņā, tādējādi sniedzot savu ieguldījumu tādas ciešas saiknes veidošanā starp pašu produktu un vidi un jo īpaši starp reģiona iedzīvotājiem un Indijas vīģes augļiem, kura laika gaitā izvērtusies par dziļi emocionālu saikni. Cilvēks šeit ir pratis saglabāt agrotehniskos paņēmienus laika gaitā nemainīgus un saskaņā ar savu pieredzi izraudzīties augļu novākšanai piemērotāko laiku. Pārāk agra novākšana pazeminātu augļu kvalitāti tajos esošo cukuru satura ziņā, un augļu garša patērētājam nebūtu patīkama – tā atgādinātu kladodiju, bet pārāk novēlota novākšana pasliktinātu augļiem raksturīgās organoleptiskās īpašības, un to garša atgādinātu ko sastāvējušu, taču, novācot augļus tiem piemērotajā laikā, kad to mizas krāsojuma intensitāte ir minimāla, jo tas ir labākais gatavības rādītājs, tirgū var piedāvāt produktu ar vislabāko garšu un aromātu. Šā kultūrauga vēsture plaši atspoguļota arī raktu avotos. 1840. gadā franču agronoms De Gasparin, apmeklēdams Sicīliju, par Indijas vīģi rakstījis šādi: “Sicīlijai tā ir svētība, tas pats, kas tropiskajām zemēm ir banānkoks vai Klusā okeāna salām maizeskoks …”. Vīģes kaktusa īstie panākumi un tā intensīva audzēšana kultūrā aizsākās XX gadsimta septiņdesmitajos gados. Tie ir gadi, kad vīģes kaktuss ieņem galveno vietu San Cono apgabalā, kura teritorija atrodas starp trim lieliem centriem – Enna, Caltagirone un Caltanissetta – un šodien ir lielākais specializētas kultūras audzēšanas apgabals, ko nozares eksperti uzskata par “Indijas vīģu audzēšanas galveno vietu Itālijā”.

Atsauce uz specifikācijas publikāciju:

Valdība ir uzsākusi valsts iebildumu procedūru, aizsargātā cilmes vietas nosaukuma “Ficodindia di San Cono” atzīšanas pieteikumu 2007. gada 10. augustā publicējot Itālijas Republikas Oficiālā Vēstneša (Gazzetta Ufficiale della Repubblica Italiana) 185. numurā.

Ražošanas specifikācijas konsolidētā redakcija ir pieejama internetā šādā tīmekļa vietnē:

http://www.politicheagricole.it/flex/cm/pages/ServeBLOB.php/L/IT/IDPagina/3335

vai

tieši atverot Lauksaimniecības un mežsaimniecības ministrijas tīmekļa vietnes mājas lapu (http://www.politicheagricole.it) un tad uzklikšķinot uz “Qualità e sicurezza” (ekrāna augšdaļas labajā pusē) un, visbeidzot, uz “Disciplinari di Produzione all’esame dell’UE”.

(1) OV L 93, 31.3.2006., 12. lpp.